
Előterjesztés

Fácánkert Község Önkormányzata Képviselő-testületének

2012. szeptember 13-án tartandó rendes ülésére 

                                                               
        9. számú napirend

Tárgy: Az iskola működtetése 
Előadó és előterjesztő: Orbán Zsolt polgármester

Tisztelt Képviselő-testület!
A nemzeti köznevelésről szóló 2011. évi CXC. törvény szerint 2013. január 1. napjától az állam gondoskodik – az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével – a köznevelési alapfeladatok ellátásáról. 
A törvény 74.§ (4) bekezdése szerint a 3000 főt meghaladó lakosságszámú települési önkormányzat gondoskodik - a szakképzésről szóló törvény 5. § (1)-(4) bekezdései szerinti szakképző iskola kivételével – az illetékességi területén lévő összes, saját tulajdonában álló, az állami intézményfenntartó központ által fenntartott köznevelési intézmény feladatainak ellátását szolgáló ingó és ingatlan vagyon működtetéséről. A működtetés keretében a települési önkormányzat – a 76. § (3) bekezdésben foglaltak kivételével – saját forrásai terhére biztosítja a köznevelési feladat ellátásához szükséges tárgyi feltételeket, továbbá az ingó és ingatlan vagyon működtetésével összefüggő személyi feltételeket. A települési önkormányzat e kötelezettsége alól gazdasági és jövedelemtermelő képességgel összefüggő feltételek hiányában külön jogszabályban meghatározott módon mentesül. 

A 3000 főt meg nem haladó lakosságszámú települési önkormányzat vállalhatja - a szakképzésről szóló törvény 5. § (1)-(4) bekezdései szerinti szakképző iskola kivételével – az illetékességi területén lévő összes, saját tulajdonában álló, az állami intézményfenntartó központ által fenntartott köznevelési intézmény feladatainak ellátását szolgáló ingó és ingatlan vagyon működtetéséről való gondoskodást. / 74.§ (5) /
A köznevelési törvény szerint a (4)-(5) bekezdésben meghatározott működtetés egyedi feltételeit az állami intézményfenntartó központtal kötött, az intézmény által ellátott feladatokhoz igazodó szerződésben kell megállapítani. 

Az új szabályok szerint arra is lehetőség van, hogy a nemzetiségi önkormányzat a nemzetiség által lakott településen a nemzetiséghez tartozók óvodai nevelésére és általános iskolai nevelés-oktatására létrehozott intézmény fenntartói jogát köznevelési szerződéssel átvegye a települési önkormányzattól, az államtól. 

A köznevelési törvény 97.§ (24) bekezdése szerint a települési önkormányzat 2012.  szeptember 30-ig szándékát nyilvánítja az állami intézményfenntartó központnak, és 2012. október 30-ig dönt arról, hogy a rendelkezésére álló saját és átengedett bevételek terhére a következő naptári évben kezdődő tanévtől  

a)  3000 főt meg nem haladó lakosságszámú település esetén a működtetést az államtól képes átvállalni, 

b)  3000 fő lakosságszám feletti település esetén a működtetést nem képes vállalni. 

A törvény 4.§ 18. pontja szerint a működtető az a települési önkormányzat, amely a saját tulajdonát képező ingatlanban folyó állami köznevelési feladatellátáshoz kapcsolódó ingó és ingatlan vagyont üzemelteti. 
A fentiek alapján a képviselő-testület egyelőre arról a szándékról nyilatkozhat, hogy az iskola működtetését a 2013/2014 tanévtől kezdődően saját és átengedett bevételei terhére képes-e átvállalni, a végleges döntést pedig október 30-ig kell meghozni. 

Fácánkert Község Önkormányzata jelenleg társulási szerződés alapjána a Bogyiszló-Fácánkert Társult Általános Iskola útján látja el az iskolai oktatással kapcsolatos önkormányzati feladatait, községünkben tagiskola nem működik. A településen működő tagóvoda a társult intézmény szervezeti egységeként működik. Az óvoda fenntartása a fent ismertetett jogszabályi rendelkezések szerint továbbra is a települési önkormányzat feladata lesz .
Tovább árnyalja a képet, hogy az iskola technikai dolgozói létszámát a társulás létrehozásakor az önkormányzat átvette, részben le is csökkentette. A korábban az iskola és az óvoda rendelkezésére álló egy fős karbantartói létszámot átvette az önkormányzat, így jelenleg az önkormányzat alkalmazottja látja el az intézmények tekintetében is a feladatot, mely így nem jelenik meg az intézményi költségvetésben. 
Tájékoztatom a képviselő-testületet, hogy a Szekszárd-környéki jegyzők várhatóan a jövő héten egyeztetést tartanak az iskola működtetését szabályozó rendelkezések értelmezéséről. 
Kérem a tisztelt képviselő-testületet, hogy vitassa mega az előterjesztést. 
Fácánkert, 2012. szeptember 7.

